CELEX: C2007/095/107
Language: et
Date: 2007-04-28 00:00:00
Title: Kohtuasi T-71/07: 9. märtsil 2007 esitatud hagi — Icuna.Com versus parlament

28.4.2007   
            
            
               ET
            
            
               Euroopa Liidu Teataja
            
            
               C 95/53
            
         9. märtsil 2007 esitatud hagi — Icuna.Com versus parlament
   (Kohtuasi T-71/07)
   (2007/C 95/107)
   Kohtumenetluse keel: prantsuse
   Pooled
   
      Hageja: Icuna.Com SCRL (Braine-le-Château, Belgia) (esindajad: advokaadid J. Windey ja P. de Bandt)
   
      Kostja: Euroopa Parlament
   Hageja nõuded
   
               —
            
            
               Tühistada Euroopa Parlamendi 31. jaanuari 2007. aasta otsus, millega tühistati pakkumismenetluse EP/DGINFO/WEBTV/2006/0003 osa 2;
            
         
               —
            
            
               tuvastada ühenduse lepinguväline vastutus ja mõista Euroopa Parlamendilt hagejale välja hüvitis kogu kahju eest, mis tekkis vaidlustatud otsuse tõttu, ning määrata selle kahju hindamiseks ekspert;
            
         
               —
            
            
               igal juhul mõista kohtukulud välja Euroopa Parlamendilt.
            
         Väited ja peamised argumendid
   Oma 1. detsembri 2006. aasta otsusega lükkas Euroopa Parlament tagasi pakkumise, mille hageja esitas pakkumismenetluses EP/DGINFO/WEBTV/2006/0003, osa 2: saadete sisu Euroopa Parlamendi veebitelevisiooni kanali loomise raames (1), ning sõlmis lepingu ühe teise pakkujaga. Hageja esitas 19. detsembril 2006 selle otsuse peale Esimese Astme Kohtule tühistamishagi (2). Ajutiste meetmete kohaldamise menetluses otsustas Esimese Astme Kohtu president juhuks, kui parlament on juba sõlminud lepingu vastavalt 1. detsembri 2006. aasta otsusele, lepingu täitmise ajutiselt peatada. Pärast ajutiste meetmete kohaldamise menetluses toimunud kohtuistungit võttis parlament 31. jaanuaril 2007 vastu vaidlustatud otsuse, millega tühistas kõnealuse pakkumismenetluse osa 2.
   Oma hagi toetuseks esitab hageja kaks väidet. Esimene väide tuleneb vaidlustatud otsuse õigusvastasusest, kuna akti vastuvõtjal puudus pädevus ja rikuti finantsmääruse (3) artiklit 101. Hageja väidab, et ühenduse õiguse ükski säte ei anna tellijale õigust lepingu sõlmimist tühistada pärast seda, kui pakkumismenetluse võitjaga on leping sõlmitud. Lisaks väidab ta, et isegi kui eeldada, et kostjal oli pädevus vaidlustatud otsust finantsmääruse artikli 101 alusel vastu võtta, ei võimaldanud see säte tal pakkumismenetlust osaliselt tühistada.
   Teiseks väidab hageja, et vaidlustatud otsus on puudulikult põhjendatud, kuna see ei võimalda mõista põhjuseid, mille tõttu kostja sellise meetme vastu võttis, ega seda, millisele alusele ta tugines, ega ka põhjust, miks pakkumismenetlus tühistati üksnes osaliselt, st osa 2 osas.
   Lisaks 31. jaanuari 2007. aasta otsuse tühistamisele palub hageja hüvitada kogu kahju, mis selle otsuse tõttu on tekkinud.
   
      (1)  Hanketeade “Euroopa Parlamendi veebitelevisiooni kanal ”(ELT 2006, S 87-91412).
   
      (2)  Kohtuasi T-383/06, Icuna.Com v. parlament, ELT 2007, C 20, lk 31.
   
      (3)  Nõukogu 25. juuni 2002. aasta määrus (EÜ, Euratom) nr 1605/2002, mis käsitleb Euroopa ühenduste üldeelarve suhtes kohaldatavat finantsmäärust (EÜT L 248, lk 1; ELT eriväljaanne 01/04, lk 74).